[θρα]σεας αρσινοεων τηι πολει και τοις αρχουσι χαιρειν. [εκ]ομισαμεθα την παρ υμων επιστολην και των πρεσ[βε]υτων ανδρομενους και φιλοθεου διηκουσαμεν υπερ των κατα την χωραν. επει ουν οι ναγιδεις επακολουθησαντες τοις υφ ημων παρακληθεισιν αφωρικασιν ωστε μηδεμιας αντιλογιας ετι καταλειπομενης υμετεραν ειναι καλως ποιησετε εργαζομενοι τε πασαν αυτην και καταφυτευοντες οπως αυτοι τε εν ευβοσιαι γινησθε και τωι βασιλει τας προσοδους πλειους των εν αρχηι γινομενων συντελητε. και γαρ αυτοι σπουδαζομεν περι υμων και βουλομεθα την πολιν αξιαν της επωνυμιας ποιειν παν το συμφερον και χρησιμον συνκατασκευαζοντες και κοινηι και ιδιαι των πολιτων εκαστωι. διο και καλως ποησετε και αυτοι πολιτευομεν[οι] τε κατα τροπον και τας θυσιας τας ειθισμενας τωι τε βασιλει κ[αι] τηι βασιλισσηι συντελουντες εν τοις καθηκουσι καιροις. πε[πομ]φαμεν δε υμιν και το αντιγραφον του παρα των ναγιδεων αποσταλεντος ημιν ψηφισματος υπερ τουτων οπως επακολουθητε τοις γεγραμμενοις τα δε πλειονα τοις πρεσβευταις ανδρομενει και φιλοθεωι συνδιειλεγμεθα εντειλαμενοι απαγγελλειν υμιν. ερρωσθε. λεωσθενης επεστατει γνωμηι προστατων επειδη αετος απολλωνιου ασπενδιος και ημετερος πολιτης στρατηγος γενομενος κατα κιλικιαν τοπον επικαιρον καταλαβομενος πολιν εκτισεν αρσινοην επωνυμον της μητρος του βασιλεως κ[αι κατωι]κισεν οικητας εν τωι τοπωι και την χωραν εμερισεν ουσαν ημετερα[ν] εκβαλων τους επινεμομενους βαρβαρους και νυν θρασεας ο υιος αυτου αποσταλεις υπο του βασιλεως στρ[α]τηγος κιλικιας σπευδει την πολιν ενδοξοτεραν κατασκευασαι και [ημας] ηξιωκεν την χωραν την δημοσιαν [επι]χωρησαι τοις κατοικουσιν εχ[ειν] εις τον αει χρονον αυτοις και εκγονοις βουλεται δε και αρχεια καθιστασθαι και νομους ιδιους [τεθην]αι κ[αι τ]ην χωραν καταγραφηναι αυτοις εις [στηλ]ας εδοξεν τηι βουληι και τωι δημωι δουναι αυτοις την χωραν [την δ]ημοσιαν και τοις κατοικουσιν και οταν τινας αλλους θρασεας [ποτε] κατοικιζηι επαινεσαι θρασεαν και τοτε ειναι αυτους αποικους [ναγιδ]εων συντελειτωσ[αν δε κ]αι [τας τ]ιμας τωι βασιλει και αρσινοηι [και βε]ρενικηι πεμπετωσαν δε και φορον εκ των ιδιων ανηλωματων [πολι]τευσονται δε και χρησονται νομοις οις αν αυτοι θωνται εστωσαν [δε κ]αι ισοπολιται ναγιδεων εστω δε αυτοις και μετουσια παραγι[νομ]ενοις εις τα ιερα και απογραψασθωσαν εκαστος εις φυλην [ην α]ν λαχηι τελουντες το γινομενον καλεισθωσαν δε και ουτοι [οτ]αν τηι ομονοιαι η πολις θυηι και φερετωσαν το γινομενον ωσαυ[τ]ως δε και οταν αρσινοεις θυωσιν θεοις αδελφοις παραγινεσθω[σ]αν ναγιδεις φεροντες το αυτο μη εξεστω δε μηκετι [ν]αγιδευσι παρευρεσει μηδεμιαι περι της χωρας της δοθεισης [α]υτοις κατα ψηφισμα τουτο αμφισβητησαι εαν δε τις αρχων προθηι [τι] δογμα τοιουτο η ρητωρ ειπηι ο μεν αρχων αποτεισατω δραχμας μυριας [ιερ]ας αρσινοηι απαραιτητους ο δε ρητωρ δραχμας χιλιας και η γνωμη αυ[τω]ν ακυρος εστω οσα δ αν αδικηματα ιδια γενηται εκαστοις εαν μεν ο [αρσιν]οευς εν ναγιδωι τινα αδικησηι η αδικηθηι λαμβανετω το δικαιον και [διδοτ]ω κατα τους νομους τους ναγιδεων εαν δε ο ναγιδευς εν αρσινοηι [τινα] αδικησηι η αδικηθηι λαμβανετω το δικαιον και διδοτω κατα τους [νομου]ς τους αρσινοεων εστω δε αυτοις παντων των αδικηματων [εξ ου α]ν χρονου γενηται το αδικημα προθεσμια ενιαυτος εαν δε τις [διελθ]οντος του χρονου γραψηται δικην η εγκαλεσηι ακυρος εστω αυ[τωι η δικη] το δε ψηφισμα τουτο αναγραψαι εις στηλας λιθινας δυο ων [την μεν] αναθειναι εν τωι της αφροδιτης ιερωι την δ ετεραν εν [αρσινοηι ε]ν τωι αρσινοης τεμενει το δε ανηλωμ[α των στηλων μερισατω τ]ης μεν εν ναγιδωι ο ταμιας [ο ναγιδεων της δε εν αρσινοηι ο τα]μιας ο αρσινοεων.
Cil. — Arsinoe — aft. 238 BC — ZPE 77 (1989) 55-66 — Phoenix 43 (1989) 317-346
 aft. 238 BC 